P. Hrušovský, predseda NR SR: (2002-11-12):
Z. Martináková, podpredsedníčka NR SR: Ďakujem pekne, pán predseda. Pán premiér, členovia vlády, panie poslankyne, páni poslanci, programové vyhlásenie vlády, ktoré dnes posudzujeme a analyzujeme, dáva obraz o tom, akým smerom sa bude naša spoločnosť uberať v najbližšom volebnom období počas mandátu, ktorý voliči tejto vládnej koalícii dali k dispozícii. Program vlády je zrkadlom jej zloženia a v tej chvíli, ako boli definitívne potvrdené výsledky volieb, bolo zrejmé, že na Slovensku vznikla príležitosť sformovať ucelený, ideovo a programovo veľmi blízky program, ktorého realizácia prinesie podstatné zmeny v celej spoločnosti. Keďže ide o ucelený a ako som už povedala, programovo vyprofilovaný dokument, je celkom prirodzené, že ideovo odlišné politické subjekty budú vo svojich analýzach nekompromisne kritické a odmietavé. Počítame s tým. Parlament však podporou vládnemu programu a potvrdením vlády, k čomu sa Slovenská demokratická a kresťanská únia hlási, preberá svoj diel zodpovednosti za spravovanie krajiny, a preto je dôkladná analýza obsahu vládneho programu v záujme nás všetkých a je povinnosťou všetkých poslancov, nielen opozičných. Najčastejšie opakovaným argumentom od chvíle, ako bolo programové vyhlásenie vlády zverejnené, je tvrdenie, že je to program príliš všeobecný a nekonkrétny. Ja si myslím, že ide o povrchné konštatovanie. Každému, kto má seriózny záujem dozvedieť sa o zámeroch vlády, ktoré bude presadzovať, tomu poskytuje programové vyhlásenie dostatok informácií a veľmi konkrétnych krokov a opatrení. Z jednotlivých kapitol som si vybrala len tie najpodstatnejšie, ktoré sú dokonca vyjadrené vo veľmi konkrétnych legislatívnych zámeroch a budú sa týkať aj parlamentu. Všetky tieto návrhy dostaneme onedlho a počas celých štyroch rokov na stôl. V kapitole demokratický štát je jasne definované, že vláda navrhne ústavný zákon o konflikte záujmov, zníženie miery imunity ústavných činiteľov, zákon o lobingu a o preukazovaní pôvodu majetku. Dočkáme sa zmien vo volebných zákonoch, nového zákona o voľbách do Európskeho parlamentu či zákona o menšinách. Zásadná legislatíva je sľubovaná aj v oblasti verejných financií. Nové zákony, ktorými sa stanovia daňové príjmy obcí a vyšších územných celkov a kritériá ich prerozdeľovania do obcí a vyšších územných celkov, osobitný zákon bude riešiť aj vyrovnávanie rozdielov z daňových príjmov obcí a VÚC na princípe spravodlivosti, solidarity a motivácie. Každý mi dá za pravdu, že takéto nástroje výrazne zmenia terajšie fungovanie samospráv. Vláda sa zaväzuje zjednodušiť daňovú legislatívu, ktorá zabráni nejednoznačnému výkladu a zjednoduší sankčný systém v daňovej oblasti. Pokračovať bude harmonizácia legislatívy Slovenskej republiky a Európskej únie v takých oblastiach, ako je ochrana spotrebiteľa, priemyselnej politiky, malého a stredného podnikania a energetiky. Doslova výraznými zmenami a zásadnými zmenami prejde celá sociálna oblasť. V kapitole sociálna politika sú aj veľmi konkrétne definované zámery a postupy. V dôchodkovej reforme bude prijatých niekoľko kľúčových legislatívnych noriem, potrebných pre vznik povinného kapitalizačného piliera dôchodkovej reformy. Zmeny sa dotknú zákona o sociálnom poistení, legislatívy, ktorá bude eliminovať riziká a poškodenia klientov. Vláda sľubuje reformu Národného úradu práce a poistenia v nezamestnanosti a zmeny v Zákonníku práce a novelu zákona o štátnej službe. Celkom konkrétne sa hovorí o prijatí nového zákona o rodine, o zákonnom riešení ochrany práv detí a zavedení detských daňových kreditov. V kapitole zdravotníctvo sa doslova hovorí o novom legislatívnom riešení všetkých základných zdravotníckych zákonov. Rovnako zásadné zmeny sa predpokladajú aj v rezorte školstva. Kritizované mediálne zákony  - predpokladá sa, že bude prijatý nový mediálny zákon, zákony o Slovenskej televízii a Slovenskom rozhlase. Kapitola č. 4 o bezpečnom a efektívnom štáte je vlastne súhrnom pripravovaných veľmi konkrétnych právnych noriem, ktoré zásadne zasiahnu do systému a fungovania súdnictva. Zreformujú celý trestnoprávny proces. Vymenujem len niektoré. Princíp nulovej tolerancie vo všetkých právnických profesiách. Trestnoprávny inštitút Trikrát a dosť. Zavedenie trestu absolútneho doživotia, možnosti uloženia alternatívnych trestov, vytvorenie špeciálneho súdu a úradu špeciálneho prokurátora pre boj proti korupcii a organizovanému zločinu. Ten výpočet už začína byť pomaly nudný a absolútne zďaleka nie je kompletný. A to hovorím len, ako som povedala na úvod, o veľmi konkrétnych, o veľmi konkrétnych a jasne definovaných legislatívnych zámeroch. Myslím si však, že zďaleka nie je také dôležité venovať sa tejto formálnej stránke programového vyhlásenia, ale skôr obsahu a cieľom, ku ktorým majú smerovať tieto konkrétne kroky, ktoré vláda vo svojom programovom vyhlásení predpokladá. Realizáciou politiky, ktorá je definovaná vo vládnom programe, ako ho máme predložený, prinesie po štyroch rokoch kvalitatívne úplne inú úroveň celej spoločnosti. A prispejú k tomu aj historické zmeny, ktoré bezprostredne pred Slovenskom stoja a sú spojené s jeho členstvom v NATO a v Európskej únii. Niet pochýb o tom, že máme pred sebou programové vyhlásenie vlády, ktorá je odhodlaná realizovať zásadné reformy. Ich cieľom, ako ich definoval vládny kabinet, je podporovať a povzbudzovať každú poctivú občiansku a ekonomickú aktivitu tak, aby Slovensko bolo krajinou, kde sa vypláca slušnosť, poctivosť a zodpovednosť. K takémuto záväzku sa hlásia aj poslanci za Slovenskú demokratickú a kresťanskú úniu v parlamente a za takúto zodpovednosť a za takýto cieľ sme ochotní niesť aj svoj diel zodpovednosti. Preto vládny program podporíme. Ďakujem. (Potlesk.)